Che Guevara

**Ernesto** "**Che**" **Guevara** () inggih punika satunggil pejuang révolusi, dokter, panyurat, pamimpin gerilyawan, diplomat, lan pakar téori militér asal Argéntina sané mahaluan Marxis. Dados silih sinunggil tokoh utama ring Révolusi Kuba, rainé sampun manados simbol palawanan ring gerakan kontra-kebudayaan lan ring budaya populer.

Ri tatkala kantun dados mahasisya kedokteran, Guevara malancaran ring Amérika Kelod miwah karadikalisasi olih katiwasan, kasedukan, miwah gering sané kasaksiang langsung. Dané meled pisan pacang ngreredang eksploitasi sané kapanggihin olih "kapitalis Amérika," punika mawinan dané mautsaha ngwantu réformasi sosial sané kakawitin ring Guatemala olih Présidén Jacobo Árbenz. Nanging, Árbenz salanturné kagulingang sareng wantuan CIA antuk desak-desakan United Fruit Company, punika ngawinang Guevara sayan kukuh ring idéologiné. Sasampuné punika, dané magingsir nuju Kota Méksiko, irika dané matemu sareng Raúl lan Fidel Castro lan nyarengin Gerakan 26 Juli. Dané sareng sami malayar nuju Kuba nganggén kapal yacht sané mawasta "Granma", antuk tatujon mangda prasida nedunang diktator Kuba sané kasokong olih Amérika Serikat, Fulgencio Batista. Guevara salanturné dados tokoh sané kasub ring pantaraning pamberontak lan kaadegang dados komandan kalih, lan dané ngraga taler madué peran utama ring kampanye gerilya kalih warsa sané pamuputnyané prasida nguugang rézim Batista.

Risampuné Révolusi Kuba, Guevara ngambil makudang-kudang peran sané mabuat ring pamréntahan Castro. Peran puniki rumasuk nincapang banding miwah miwah danda pati majeng ring sang sané keni pamidanda kakaonan perang olih pengadilan revolusioner, ngamargiang réformasi agraria ring sajeroning kapasitasné dados Menteri Parindustrian, miwah ngamargiang promosi kampanye literasi ring sajebag Kuba. Dané taler dados Diréktur pangarah angkatan masajanta Kuba miwah Présidén Bank Nasional, taler sampun ngelana ring sajebag jagat pinaka pawakilan resmi Kuba. Guevara taler nyarengin ngalatih militér sané pamuputné nulak Invasi Celuk Celeng. lan dané ngadukung pangiriman misil-misil balistik masanjata nuklir druén Uni Soviét nuju Kuba sané maujung majeng Krisis Misil Kuba warsa 1962.

Guevara pinaka satunggil panyurat. Dané nyusun satunggil buku panduan indik perang gerilya lan taler satunggil mémoar indik pamargi masa yowanané nganggén sepéda montor. Pangalamané taler idéologi Marxisme–Leninisme sané dané anut ngaranayang percaya indik kirangné panglimbak lan magantungan negara-negara Jagat Katiga inggih punika asil saking imperialisme, neokolonialisme, lan kapitalisme monopoli, lan dané percaya indik puniki wantah prasida karombak olih internasionalisme proletarian lan révolusi jagat. Guevara matilar saking Kuba duk warsa 1965 mangda prasida ngawinang révolusi ring dura negara. Dané kapertama mautsaha ngwantu pamberontak ring Kongo-Kinshasa, sakéwanten indiké puniki polih kagagalan. Dané lantas manados gerilyawan ring Bolivia, nanging dané katangkep olih militér Bolivia sané kawantu olih CIA lan salanturné kadanda pati antuk kabedil.

Che Guevara inggih punika tokoh lelintihan sané kahormatin lan kacacad, antuk imajinasi kolektif dané sané matungkasan ring biographi, memoar, esai, dokuménter, tembang, lan pilem. Majalaran antuk peranné sané karasayang pinaka martir, lan kaukanné mangda ngasut perjuangan kelas lan ngawetuang eling "manusa anyar" sané kasokong olih moralitas bandingang sareng materialisme, dané manados lambang makudang gerakan kiwa. Majalah *[[Time (majalah)|Time]]* nganobatang dados silih sinunggil 100 tokoh pinih mapangaruh daweg abad ka-20, sauntara potrét Che Guevara sané kaabadiyang olih Alberto Korda (sané mamurda *[[Guerrillero Heroico]]*) kaanggép dados "potrék pinih kaloktah ring jagat" olih Maryland Institute College of Art .